Sena se hlalosa hore ha ho phapang mahareng a GEAR le NGP. Pele ho fihlwa ho NGP, ho kile ha ba le puo ka molao o mong o neng o bitswa Accelerated and Shared Initiative for South Africa (AsgiSA), oo le oona o neng o itshwanela le GEAR metsong ya ona. Mongodi ha se moithuti wa tsa moruo, empa taba ke ena: metsong ya GEAR, AsgiSA le NGP ke tumelo ea bohata ho moruo o hodiswang pele ha batho bona ba tlameile ho ema le ha e ba maemo a bona hase a thabisang. Ke moo mohlodi wa taba ya rona o tlamehileng ho dula teng. Tumelo ea bohata ho tsela eo moruo o laolwang ka yona! Ho fihlela dilemong tse mashome a mabedi, re ka re melao ya moruo, e hodisang moruo, ha e soka e thusa batho ba neng be hatelletswe kantle le batho ba mmalwa ba ileng ba ba le maqhama a puso ho fumana menyetla ya moruo. E mong wa bangodi ba tsa moruo Moeletsi Mbeki, o re puso ya ANC re tlameha ho utliwisisa ka ho hopola ka nako tsohle hore mokgatlo ona o busang, ha o na letho kantle ho matla a puso. Moruo, o matsohong a batho ba basweu.